b'\n_START_ARTICLE_\nTravni\xc5\xa1ka stenica\n_START_SECTION_\nOpis in biologija\n_START_PARAGRAPH_\nOdrasli samci dose\xc5\xbeejo dol\xc5\xbeino med 6,1 in 7,3 mm, samice pa med 5,8 in 6,7 mm. Obarvanost in vzorci so pri tej vrsti zelo razli\xc4\x8dni, od zelene do rjave in rde\xc4\x8dkaste. Samci so obi\xc4\x8dajno svetlo rde\xc4\x8de-rjave, samice pa zelene do rjavkaste barve. Imajo rahlo splo\xc5\xa1\xc4\x8deno, ovalno telo. \xc5\xa0\xc4\x8ditek ima pri obeh spolih sr\xc4\x8dasto obliko. Krila so jasno vidna in niso v celoti pokrita s pokrovkami. O\xc4\x8di, noge in tipalnice so obi\xc4\x8dajno rde\xc4\x8dkaste barve. _NEWLINE_Travni\xc5\xa1ke stenice so polifagi, ki se prete\xc5\xbeno hranijo z rastlinskim sokom, pri \xc4\x8demer po\xc5\xa1kodujejo rastlino, zaradi \xc4\x8desar veljajo za \xc5\xa1kodljivca. Poleg tega se ob\xc4\x8dasno hranijo tudi z medi\xc4\x8dino, predvsem na  travni\xc5\xa1ki ivanj\xc5\xa1\xc4\x8dici in navadnem vrati\xc4\x8du. Najraje srkajo sokove ripe\xc4\x8de zlatice, njivske redkve, navadne madron\xc5\xa1\xc4\x8dice, jesenske vrese in razli\xc4\x8dnih nebinovk. Ob\xc4\x8dasno lovijo tudi listne u\xc5\xa1i._NEWLINE_Pojavljajo se vse leto, obi\xc4\x8dajno v eni ali dveh generacijah. Prezimijo imagi med odpadlim listjem, v mahu ali pod drevesno skorjo._NEWLINE_Samice okrogla bela jaj\xc4\x8deca odlo\xc5\xbeijo v skupinah v popke ali druge dele rastlin med majem in junijem. Izle\xc5\xbeejo se male okrogle svetle li\xc4\x8dinke, ki preidejo skozi ve\xc4\x8d faz. V zadnjih fazah so zelene barve in so na prvi pogled podobne listnim u\xc5\xa1em. _NEWLINE_U\xc4\x8dinkovito sredstvo biolo\xc5\xa1kega nadzora so parazitske ose iz rodu Peristenus, ki odlagajo svoja jaj\xc4\x8deca v li\xc4\x8dinke travni\xc5\xa1kih stenic. Po izleganju osja li\xc4\x8dinka od znotraj poje svojega gostitelja.\n_START_SECTION_\nRaz\xc5\xa1irjenost\n_START_PARAGRAPH_\nVrsta je prisotna po ve\xc4\x8dini Evrope ter po Afriki, bli\xc5\xbenjem vzhodu in severni Aziji (brez Kitajske). Zadr\xc5\xbeujejo se predvsem po travnikih in \xc5\xbeivih mejah'